Orðið padda getur átt við ýmislegt . Til dæmis segjum við stundum við þá sem koma illa fram við okkur að þeir séu ' algjörar pöddur' . Eins er padda haft um litla krakka og smávaxna menn . En padda er einnig annað heiti yfir skordýr og í þessu svari gerum við ráð fyrir að spyrjandi hafi þá merkingu í huga . Það hafa ekki verið gerðar rannsóknir á stofnstærð skordýra hér á landi . Þess vegna er afar erfitt að átta sig á einstaklingsfjölda þeirra fjölmörgu skordýrategunda sem finnast á Íslandi . Við þessari spurningu fæst þess vegna ekki afdráttarlaust svar . Á Íslandi lifa um 1.100 tegundir skordýra . Mismikið ber á þessum tegundum í íslenskri náttúru . Sumar tegundir eru meira áberandi er aðrar , sérstaklega á þeim árstíma þegar þær eru hvað sýnilegastar . Tegundir tvívængja af ætt rykmýs eru afar algengar á sumum svæðum á Íslandi . Rykmýið eru ríkjandi hryggleysingjar í straumvötnum um allt land auk þess sem skyld ætt tvívængja , bitmý , er einnig algeng , til dæmis við Mývatn . Algengasta bitmýstegundin er bitvargur ( Simulium vittatum ) sem við verðum stundum óþægilega vör við á sumrin . Bitvargurinn er ein fárra tegunda íslenskra skordýra sem leggst á menn og önnur spendýr og sýgur úr þeim blóð . Um 80 tegundir af stökkmor hafa fundist hér á landi . Einstaklingsfjöldi margra tegunda smávaxinna jarðvegsskordýra getur einnig verið afar gríðalegur . Það á til dæmis við um stökkmor . Hérlendis hafa fundist um það bil 80 tegundir af stökkmor . Stökkmor er mikilvægur fyrir rotnun jurta - og dýraleifa og sums staðar erlendis er vitað að tugþúsundir stökkmora finnast á tiltölulega litlu svæði . Jafnvel er áætlað að allt að 100.000 einstaklingar gætu verið í einum rúmmetra af jarðvegi við bestu skilyrði .